ขู่ลดค่าต๋งคนใช้เอทีเอ็มเดือดร้อนแน่
สมาคมธนาคารไทยออกลายขู่ หากลดค่าต๋งเบิกจ่ายเงินผ่านเอทีเอ็มทำให้ประสิทธิภาพบริการลูกค้าของธนาคารลดลง
3 ก.พ. 2554

สมาคมธนาคารไทยออกลายขู่ หากลดค่าต๋งเบิกจ่ายเงินผ่านเอทีเอ็มทำให้ประสิทธิภาพบริการลูกค้าของธนาคารลดลง
นายธวัชชัย ยงกิตติกุล เลขาธิการสมาคมธนาคารไทย เปิดเผยว่า ธนาคารพาณิชย์ทุกแห่งจะสามารถดำเนินการปรับลดค่าธรรมเนียมการบริการทางอิเล็กทรอนิกส์ลงได้ตามสัญญาที่กำหนดไว้แน่นอน ไม่ต้องเป็นห่วง โดยขณะนี้ทุกธนาคารอยู่ระหว่างปรับระบบภายในและการเชื่อมโยงข้อมูลเพื่อให้รองรับการบริการแล้ว
นายธวัชชัย กล่าวว่า สิ่งที่สมาคมธนาคารไทยเป็นห่วงคือ การให้บริการจะมีประสิทธิภาพแย่ลงมากกว่า เพราะถ้าธนาคารเห็นว่าบริการเหล่านี้ไม่คุ้มต้นทุน อาจจะละเลยหรือเลิกให้บริการดังกล่าวได้ 
“ผมห่วงว่าประสิทธิภาพการ บริการจะแย่ลงจากเดิม ถ้าเกิดแบงก์คิดว่าบริการดังกล่าวไม่คุ้มต้นทุนหรือมีกำไรไม่คุ้ม อาจจะบริการไม่ดีเหมือนเดิม เช่น ถ้าลงทุนแล้วได้ไม่คุ้มเหมือนเดิม ต่อไปแบงก์อาจจะไม่เพิ่มจำนวนตู้เอทีเอ็ม เพื่อบริการลูกค้าให้ทั่วถึงก็ได้ อาจปล่อยให้ลูกค้าไปใช้ตู้เอทีเอ็มของธนาคารอื่นๆ ที่มีอยู่แล้ว แล้วยอมจ่ายค่าธรรมเนียมให้แบงก์เจ้าของตู้แทน ทำให้ลูกค้าแบงก์นั้นๆ อาจจะลำบากขึ้น เพราะหาตู้แบงก์เจ้าของบัตรยากขึ้น ทำให้ต้องจ่ายค่าบริการ กดเงิน โอนเงิน ข้ามตู้เอทีเอ็มของธนาคารอื่นมากขึ้น แต่เรื่องนี้เป็นแค่ข้อกังวลล่วงหน้า ต้องติดตามดูต่อไป เพราะมันยังไม่เกิดขึ้น” นายธวัชชัย กล่าว
นายธวัชชัย กล่าวว่า สำหรับการเตรียมความพร้อมการปรับระบบการบริการ ขณะนี้ทุกแห่งอยู่ระหว่างการปรับระบบและจัดระบบแบ่งเขตการให้บริการใหม่ จากเดิมที่แบ่งเขตตามความสะดวกของแต่ละธนาคาร แต่ต่อไปจะแบ่ง|เขตเหมือนกันทุกธนาคารเพื่อให้เป็นระบบเดียวกัน จะได้จัดระบบการบริการให้เป็นไปในทิศทางเดียวกัน แต่คงไม่ยกเลิกเขตการให้บริการเป็นเขตเดียวทั้งประเทศเหมือนที่ธนาคารแห่งประเทศไทย (ธปท.) ต้องการแน่นอน 
สมาคมธนาคารไทยได้เคยตกลงกับนางธาริษา วัฒนเกส อดีตผู้ว่าการ ธปท. ว่า จะลดค่าบริการโอนเงินผ่านตู้เอทีเอ็มระหว่างธนาคารเดียวกันแต่ข้ามเขต จากที่คิดค่าบริการตามวงเงิน คือ หมื่นละ 10 บาท บวกค่าบริการอีกครั้งละ 10 บาท รวมแล้วคิดค่าบริการครั้งละ 20 บาทต่อรายการ ลดลงเหลือค่าบริการครั้งละไม่เกิน 15 บาทต่อรายการ และลดค่าบริการการถอนเงินในธนาคารเดียวกัน แต่ข้ามเขต ซึ่งปัจจุบันคิดหมื่นละ 10 บาท บวกค่าบริการอีกครั้งละ 10 บาท เป็นครั้งละ 20 บาทต่อรายการ เป็น 15 บาทต่อรายการ ภายในไตรมาสแรก